એનઆરજી ડેસ્કઃ (મનિષ મહેતા, કેલગરી) બે ગુજરાતી યુવાન આંખોમાં ઉજ્જવળ ભવિષ્યનાં સપનાં આંજીને અને માતા-પિતાની ઈચ્છા પૂરી કરવા માટે અમેરિકાની વાટ પકડે અને આજે બે-અઢી દાયકા પછી તેમની કંપની માટે દુનિયાભરમાં 16 હજારથી પણ વધુ કર્મચારીઓ કામ કરતા હોય તે વાત કોઈ ફિલ્મી સ્ટોરી જેવી લાગે. પરંતુ છે 100 ટકા સત્ય. વાત થઈ રહી છે અમેરિકાની ટોપ-10 સ્ટાફિંગ કંપનીઓમાં સામેલ ‘કોલાબ્રા’ (Collabera)ની. તેના સ્થાપકો હિતેન પટેલ અને શ્યામ પટેલ હાડોહાડ ગુજરાતી છે. ગુજરાતમાં જ ભણીને એંસીના દાયકાના અંતભાગમાં અમેરિકા ગયેલા. દિવસ આખો કોઈ મલ્ટિનેશનલ કંપની માટે નોકરી અને વહેલી સવારે ન્યુજર્સીમાં ઘરોમાં અખબારો નાખીને પૈસા એકઠા કરીને આ બંને મિત્રોએ કંપની સ્ટાર્ટ કરી. જેમાં ત્રીજા ગુજરાતી ધાર (ધર્મેન્દ્ર) પાટડિયાનું ટેક્નોલોજીનું વિઝન ઉમેરાયું. વિશ્વભરની અગ્રણી IT કંપનીઓને અત્યંત કુશળ કર્મચારીઓ પૂરા પાડવાનું કામ કરતી ‘કોલાબ્રા’ આજે 700 મિલિયન ડૉલરની કંપની છે. બહુ ટૂંક સમયમાં જ કોલાબ્રા 1 બિલિયન ડૉલરની કંપની બની જશે.